《赋段七娘次娱清先生韵》
明代·朱纯

步窄倚娇容，霞裾拂地红。
艳歌惊越女，曼舞压巴童。
衢柳笼朱阁，湘桃灿绮栊。
调人抛锦字，揖客驻花骢。
翠軃鸦鬟重，黄涂蝶粉浓。
箫声清引凤，筝柱密排鸿。
篝暖沉檀火，衣翻茉莉风。
金丝绡佩带，碧玉镂脂筒。
臂冷新笼钏，肌香薄护幪。
诗留红叶上，曲度彩云中。
长拟文鸳并，宁愁绣幄空。
含娇迎李白，誓死逐韩冯。
思结丁香蕊，情缄豆蔻丛。
醉传金错落，笑撷碧芎皞。
宴罢楼扃翠，妆残镜掩铜。
帐罗垂掩冉，漏板送丁东。
霭霭花凝雾，离离月挂桐。
扇间抛画蝶，簪滑褪青虫。
重覆霞衾暖，疑熏雪体融。
巫山妖梦断，云雨湿衣緵。

作者简介：朱纯(1417—1493)，字克粹，号肖斋，自号龟峰识字农。山阴（今浙江绍兴）人。博雅有儒行，太守戴琥深敬礼焉，钦授翰林院简讨召修。正统元年官兵科给事中，后刑科给事中。曾与罗颀、张浩等结“鉴湖吟社”，著有《淘铅集》、《驴背集》、《自怡集》、《农余杂言》等。